Az Európai Parlament és a Bizottság közötti megállapodás

a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozat végrehajtási eljárásairól

(1) Az 1999/468/EK határozat [1] 7. cikkének (3) bekezdése értelmében a Bizottságnak rendszeresen tájékoztatnia kell az Európai Parlamentet a bizottsági eljárásokban résztvevő bizottságok tevékenységéről. Ebből a célból az Európai Parlamentnek a bizottsági tagokkal egy időben és azonos feltételek mellett kézhez kell kapnia a bizottsági ülések napirendtervezetét, az EK-Szerződés 251. cikkében meghatározott eljárással elfogadott alapvető jogi aktusoknak megfelelően a bizottságokhoz benyújtott tervezett végrehajtási intézkedéseket, a szavazások eredményét, az ülésekről készült összefoglaló beszámolókat, továbbá azoknak a hatóságoknak a jegyzékét, amelyekhez a tagállamok által az azok képviseletére kinevezett személyek tartoznak.

(2) A Bizottság vállalja továbbá, hogy a felelős parlamenti bizottság kérésére az Európai Parlament részére tájékoztató céllal továbbítja az olyan alapvető jogi aktusok végrehajtására vonatkozó tervezett konkrét intézkedéseket, amelyek az Európai Parlament számára különösen fontosak, annak ellenére, hogy azokat nem az együttdöntési eljárással fogadták el. Az Európai Közösségek Elsőfokú Bírósága 1999. július 19-i ítéletének értelmében (Rothmarts kontra Bizottság, T-188/97. sz. ügy) [2] az Európai Parlament kérheti a bizottsági ülésekről készült jegyzőkönyvekbe történő betekintést.

(3) Az Európai Parlament és a Bizottság a következő megállapodásokat érvénytelennek, s így rájuk nézve hatálytalannak tekinti az 1988-as Plumb/Delors megállapodást, az 1996-os Samland/Williamson megállapodást, illetve az 1994-es modus vivendit [3].

(4) A megfelelő műszaki feltételek megteremtését követően az 1999/468/EK határozat 7. cikkének (3) bekezdésében említett dokumentumokat elektronikus úton fogják továbbítani. A bizalmas dokumentumokat az egyes intézmények által meghatározott belső igazgatási eljárásoknak megfelelően dolgozzák majd fel, hogy valamennyi szükséges garanciát biztosítani lehessen.

(5) Az 1999/468/EK határozat 8. cikke értelmében az Európai Parlament az alapjául szolgáló indoklást is részletező állásfoglalás formájában jelezheti, hogy valamely, a szerződés 251. cikkében meghatározott eljárással elfogadott alapvető jogi aktus végrehajtására vonatkozó tervezett intézkedés meghaladja az adott jogi aktusban meghatározott hatásköröket.

(6) Az Európai Parlamentnek teljes üléssel kell meghoznia az ilyen határozatokat; minderre az attól a naptól számított egy hónap áll rendelkezésére, hogy kézhez kapta a végrehajtási intézkedések végleges tervezetét a Bizottsághoz benyújtott nyelvi változatokban.

(7) Sürgős esetekben, illetve a napi igazgatási kérdésekre vonatkozó, illetve korlátozott érvényességi időtartamú intézkedések esetén a határidő rövidebb. Nagyon rövid lehet a határidő rendkívül sürgős esetekben, és különösen közegészségügyi okokból kifolyólag. A Bizottság felelős tagja állapítja meg a megfelelő határidőt, s ezt meg is indokolja. Az Európai Parlament ezt követően eljárhat úgy, hogy az 1999/468/EK határozat 8. cikkének alkalmazását az adott határidőn belül átruházza a felelős parlamenti bizottságra.

(8) Miután az Európai Parlament elfogadta az alapjául szolgáló indoklást is részletező állásfoglalást, a Bizottság felelős tagja tájékoztatja az Európai Parlamentet, illetve adott esetben a felelős parlamenti bizottságot arról, hogy azt illetően a Bizottság milyen lépést szándékozik tenni.

(9) Az Európai Parlament támogatja a 2. tanácsi és bizottsági nyilatkozatban [4] megjelölt célokat és eljárásokat. Az említett nyilatkozat a Közösség végrehajtási rendelkezéseinek egyszerűsítését tűzi ki célul, azáltal, hogy a jelenleg hatályos bizottsági eljárásokat összhangba hozza az 1999/468/EK határozatban foglaltakkal.

[1] HL L 184., 1999.7.17., 23. o.

[2] (1999) ECR II-2463

[3] HL C 102., 1996.4.4, 1. o.

[4] HL C 203., 1999.7.17., 1. o.

--------------------------------------------------